Naas Botha dán terug op die kassieNaas Botha. Foto: Wim van der Berg SuperSport het bevestig dat Naas Botha Saterdag weer op sy pos sal wees as rugby-ontleder. Clinton van der Berg, woordvoerder van SuperSport, het ook aan Maroela Media bevestig dat Nick Mallett nie op die naweek se skedule is nie “maar oor ŉ week of twee terugverwag word”. Hy kon egter geen inligting verskaf oor wanneer Ashwin Willemse weer in die ateljee sal wees nie. Hy het wel bevestig die kwessie rondom Willemse is “nog nie opgelos nie”. Die Universiteit van die Witwatersrand (Wits) het intussen op Facebook ŉ foto van Willemse gedeel en gesê hy het Donderdag sy meestersgraad in entrepreneurskapsbestuur en die skepping van nuwe sakegeleenthede verwerf. Hy het die graad met lof geslaag. “Onderwys is die pad na waarheen jou hart begeer, waarheen jou moed jou sal neem. Dit is die pad na ware bevryding. Ons menswaardigheid is ingebed in onderwys omdat ons deur middel van onderwys onsself leer ken. Sodra jy jouself ken, kan jy die wêreld jou outentieke self gee,” het Willemse by die geleentheid gesê. Willemse se vrou, Michelle, het Donderdag saam met hom sy gradeplegtigheid bygewoon nadat sy self Dinsdag ŉ graad in filosofie verwerf het. Willemse en sy vrou Michelle. Foto: Wits/Facebook Willemse het verlede maand bekend gemaak dat hy die gelykheidshof gaan nader na aanleiding van die voorval op 19 Mei toe hy tydens ŉ regstreekse uitsending uit die ateljee gestap het. SuperSport het ná onderhoude met Willemse, Mallett en Botha besluit om ’n hersiening te doen en ’n verslag te laat opstel oor die voorval. Die drie ontleders is toe ook van die lug gehaal. Die verslag wat deur adv. Vincent Maleka SC saamgestel is, het bevind daar was geen rassistiese optrede deur Botha en Mallett nie. Willemse het besluit om nie deel te wees van die ondersoek nie. SuperSport is ook verlede maand van beweerde rassisme, intimidasie, viktimisering en inkomsteongelykheid beskuldig deur vier aanbieders. Die brief, wat deur MVMT Prokureurs aan SuperSport gerig is, is glo namens Owen Nkumane, Xola Ntshinga, Kaunda Ntunja en Gcobani Bobo geskryf. Nick Mallett. (Foto: Skermskoot/SuperSport) In die brief word onder meer beweer dat wit werknemers meer betaal word as hul swart eweknieë en dat swart werknemers deurloop onder beledigende taal en openlike vernedering by die uitsaaier. SuperSport het toe egter in ŉ verklaring gesê die kwessies is “vriendskaplik opgelos”. “Al die kommentators en aanbieders bevestig dat rassisme geensins ŉ rol gespeel het ten opsigte van enige kwessies wat geopper en opgelos is nie.” Nkumane het namens die ontleders en aanbieders gesê hulle is tevrede met die manier waarop die saak deur SuperSport hanteer is. “Ons het ons doelwitte bereik om saam ŉ gunstige werksomgewing by SuperSport te skep.” SuperSport het gesê al die betrokke partye is daartoe verbind om voortdurend ŉ harmonieuse werksomgewing te handhaaf.